แนวโน้มหุ้นสัปดาห์หน้าบวกต่อ
ศูนย์วิจัยกสิกรไทยคาดหุ้นไทยสัปดาห์หน้ามีโอกาสบวกขึ้นต่อจากแรงหนุนเงินไหลเข้า
11 ส.ค. 2555

ศูนย์วิจัยกสิกรไทยคาดหุ้นไทยสัปดาห์หน้ามีโอกาสบวกขึ้นต่อจากแรงหนุนเงินไหลเข้า
บริษัทหลักทรัพย์กสิกรไทย และบริษัทศูนย์วิจัยกสิกรไทย สรุปภาวะตลาดหุ้นไทยรอบสัปดาห์ (6-10 ส.ค. ดัชนี SET ปรับเพิ่มขึ้น จากแรงซื้อของนักลงทุนต่างชาติ โดยดัชนีปิดที่ระดับ 1,219.37 จุด เพิ่มขึ้น 1.82% จากสัปดาห์ก่อน
ด้านมูลค่าการซื้อขายเฉลี่ยต่อวันเพิ่มขึ้น 16.67% จากสัปดาห์ก่อน มาอยู่ที่ 28,225.53 ล้านบาท โดยนักลงทุนต่างชาติ บัญชีบริษัทหลักทรัพย์ และนักลงทุนสถาบันซื้อสุทธิ ขณะที่นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 314.20 จุด เพิ่มขึ้น 1.38% จากสัปดาห์ก่อน
ตลาดหุ้นไทยปรับตัวขึ้นทั้งสัปดาห์ โดยได้รับแรงหนุนจากความคาดหวังถึงมาตรการกระตุ้นเศรษฐกิจจากธนาคารกลางต่างๆ ตลอดจน แรงซื้อจากนักลงทุนต่างชาติ
สำหรับแนวโน้มสัปดาห์ระหว่างวันที่ 14-17 ส.ค. 2555 บริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองว่า ดัชนีมีโอกาสบวกขึ้นต่อ จากแรงหนุนเงินทุนไหลเข้า แต่คงต้องระวังการขายทำกำไร โดยต้องติดตามการเปิดเผยตัวเลข จีดีพี ไตรมาส 2/2555 ของเยอรมนี สำหรับตัวเลขเศรษฐกิจสหรัฐฯ ที่สำคัญ ได้แก่ การผลิตภาคอุตสาหกรรม เครื่องชี้ภาคอสังหาริมทรัพย์ และความเชื่อมั่นผู้บริโภค (เบื้องต้น) ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 1,200 และ 1,195 จุด ขณะที่แนวต้านคาดว่าจะอยู่ที่ 1,224 และ 1,247 จุด ตามลำดับ